**บทที่ 1**

**บทนำ**

**1.1 ที่มาและความสำคัญของปัญหา**

 ตั้งแต่อดีตจนถึงปัจจุบัน สภาพโดยทั่วไปของสังคมชนบทไทยเป็นสังคมที่มีความสงบเรียบง่ายมีความสมัครสมาน สามัคคี เป็นสังคมที่ช่วยเหลือซึ่งกันและกัน มีความผูกพันในระดับครอบครัว ญาติพี่น้อง รวมถึงมีการช่วยเหลือ เอื้อเฟื้อแบ่งปัน และเป็นสังคมที่มีขนาดไม่ใหญ่มากนัก มีการยึดมั่นในการปฏิบัติตามขนบธรรมเนียมประเพณีของบรรพบุรุษปฏิบัติสืบต่อกันมา อย่างไรก็ตามในการอยู่ร่วมกันในสังคมด้วยคนจำนวนมากก็เป็นไปได้ที่จะเกิดความขัดแย้ง และปัญหาได้ง่าย เนื่องจากสภาพนิสัยใจคอ บุคลิกภาพ ทักษะในชีวิต และความรู้ความสามารถของแต่ละคนมีไม่เท่ากัน บางครั้งปัญหาที่เกิดขึ้นก็มีความ รุนแรงจนก่อให้เกิดความเสียหายแก่บุคคลที่ขัดแย้งกัน และส่งผลต่อความสามัคคีกันของคนชุมชน ซึ่งโดยทั่วไปของสังคมชนบทไทย หากเกิดปัญหาความขัดแย้งหรือทะเลาะวิวาทเกิดขึ้นในชุมชนก็จะเข้าไปหาผู้อาวุโสหรือที่ชาวบ้านให้ความนับถือ เพื่อช่วยเหลือในการแก้ปัญหา ซึ่งต่อมาเมื่อมีการแต่งตั้งหัวหน้าหมู่บ้าน บทบาทดังกล่าวก็ถูกถ่ายโอนไปยังผู้ใหญ่บ้าน ในการแก้ไขปัญหาความขัดแย้งในชุมชนที่เกิดขึ้น (เนตร์พัฒนา ยาวิราช, 2556, น. 9-10)

 จากสังคมปัจจุบันอยู่ในยุคโลกาภิวัตน์ (Globalization) ซึ่งเป็นช่วงเวลาที่มีการเปลี่ยนแปลง อย่างรอบด้านและครอบคลุม ส่งผลกระทบต่อชีวิตประจำวันของมนุษย์แทบทุกด้าน เกิดการแช่งขันในด้านอำนาจ ผลประโยชน์ แนวความคิด ค่านิยม อุดมการณ์ ศาสนา และวัฒนธรรม แม้แต่ในหมู่บ้านก็ ไม่อาจที่จะหลีกเลี่ยงได้ ซึ่งความขัดแย้งเป็นเหตุการณ์ที่เกิดขึ้นตามปกติในสังคมอันเนื่องมาจากความแตกต่างกันในเรื่องต่าง ๆ ดังที่พระไพศาล วิสาโล (2550, น. 53-57) กล่าวว่า ความขัดแย้งเป็นธรรมดา ของชีวิต และของสังคม เราไม่อาจจะหลีกเลี่ยงหรือปฏิเสธมันได้ ที่พึงทำคือ ยอมรับว่ามันมีอยู่จริง และแก้ไขอย่างถูกสภาพ ไม่มีฝ่ายใด ฝ่ายหนึ่งเป็นฝ่ายถูกหรือผิดโดยสมบูรณ์ ความขัดแย้งสามารถระงับได้เมื่อทุกฝ่ายร่วมกันแก่ไขและสอดคล้องกับเป้าหมาย จึงได้มีกฎหมายกำหนดบุคคลที่ทำหน้าที่ตังกล่าวเป็นผู้นำ ทางด้านการปกครองหรือเป็นหัวหน้าของคนในหมู่บ้านเท่านั้น และให้เรียกชื่อตำแหน่งนั้นว่า ผู้ใหญ่บ้าน ซึ่งมีอำนาจหน้าที่ในการดูแลรักษาความสงบเรียบร้อยในหมู่บ้าน ให้หมู่บ้านอยู่อย่างสงบสุข คอยปกป้องขจัดทุกข์ภัยตามสมควรเท่าที่สามารถจะกระทำได้ (กรมการปกครอง, 2544, น. 9)

 นอกจากนี้ ผู้ใหญ่บ้านในยุคปัจจุบันยังมีหน้าที่สำคัญยิ่งอีกประการหนึ่ง คือ บทบาท ในการบังคับให้คู่กรณีที่เกิดความขัดแย้งยอมทำตามการตัดสินใจหรือคำสั่งตามอำนาจหน้าที่ของ ผู้ปกครองดูแลหมู่บ้าน เพื่อยุติปัญหานั้นให้หมดไป หรือบทบาทในการหลีกเลี่ยงปัญหา เพื่อหลบเลี่ยง ปัญหาที่ไม่สำคัญ เปลี่ยนประเด็นการสนทนา เพื่อไม่ให้ฝ่ายใดฝ่ายหนึ่งนำข้อโต้แย้งมาหาตนเองได้ หรือบทบาทในการปรองดองปัญหาความขัดแย้งที่เกิดขึ้นด้วยการไกล่เกลี่ยความขัดแย้ง โดยหน้าที่ดังกล่าวเป็นไปตามข้อบังคับกระทรวงมหาดไทย ว่าด้วยการปฏิบัติงานประนิประนอมข้อพิพาทของ คณะกรรมการหมู่บ้าน พ.ศ. 2530 ซึ่งได้กำหนดบทบาทหน้าที่ของผู้ใหญ่บ้านไว้ว่า เมื่อมีข้อพิพาท เกิดขึ้นคู่กรณีฝ่ายใดฝ่ายหนึ่งประสงค์จะให้คณะกรรมการหมู่บ้านทำการประนิประนอมข้อพิพาทให้ ก็ ให้แจ้งผู้ใหญ่บ้านทราบในฐานะประธานคณะกรรมการหมู่บ้านจะต้องดำเนินการพิจารณาแก่ไขความ ขัดแย้งในหมู่บ้านของตนเอง โดยฝ่ายใด ฝ่ายหนึ่งที่เป็นคู่ขัดแย้งยอมสละความต้องการของตนเองหรือผลประโยชน์บางส่วนเพื่อให้ฝ่ายตรงข้าม บรรลุความต้องการและพึงพอใจในการแก่ไขปัญหานั้น หรือบทบาทในการขอความร่วมมือร่วมใจจาก คู่ขัดแย้งในการมีส่วนร่วมแก่ไขปัญหา มีความพร้อมใจ มีความนึกคิดไปในทางเดียวกัน ยอมช่วยกัน แก้ไขปัญหาที่เกิดขึ้น โดยทั้งสองฝ่ายยอมรับการตัดสินใจซึ่งกันและกัน หรือบทบาทในการ ประนีประนอม เพื่อให้คู่ขัดแย้งมาทำความตกลงในปัญหาด้วยการยอมผ่อนผันในปัญหาจากหนักให้ เป็นเบาด้วยการระงับข้อพิพาทระหว่างกัน (สมยศ นาวีการ, 2546, น. 788-789)

 ทั้งนี้ การแก้ไขปัญหาความขัดแย้งในหมู่บ้าน จะได้รับการแก้ไขมากน้อย เพียงใด ย่อมขึ้นอยู่กับบทบาทของผู้ใหญ่บ้าน ในการแก้ไขปัญหาความขัดแย้งเป็นสำคัญ ผู้ใหญ่บ้านจึงเป็นผู้มีบทบาทในฐานะผู้ปกครองท้องถิ่นในการยุติปัญหาความขัดแย้งไม่ให้ กลายเป็นข้อพิพาทเป็นคดีความสู่ศาลมากขึ้น (สมยศ นาวีการ, 2546, น. 789)

 ตำบลเขาทะลุ เป็นเขตพื้นที่ปกครองระดับตำบลในอำเภอสวี ซึ่งเป็นอำเภอที่สำคัญเป็นอันดับสองในจังหวัดชุมพร รองจากอำเภอเมืองชุมพร โดยตำบลเขาทะลุ เป็นพื้นที่ในการปกครองขององค์การบริหารส่วนตำบลเขาทะลุ อำเภอสวีจังหวัดชุมพร แบ่งเขตการปกครอง 11 หมู่บ้าน (องค์การบริหารส่วนตำบลเขาทะลุ, 2559) โดยในปี 2559 - 2561 ปี มีจำนวนสถิติคดีเข้าสู่ศูนย์สมานฉันท์และสันติวิธีของศาลจังหวัดชุมพร จำนวน 163 คดี โดยสามารถสมานฉันทน์ได้สำเร็จจำนวน 69 คดี คิดเป็นร้อยละ 42.33 (สำนักงานสถิติแห่งชาติ, 2559) และในปี 2560 มีสถิติคดีเข้าสู่ศูนย์สมานฉันท์และสันติวิธีของศาลจังหวัดชุมพร จำนวน 187 คดี โดยสามารถสมานฉันทน์ได้สำเร็จจำนวน 91 คดี คิดเป็นร้อยละ 48.66 (สำนักงานสถิติแห่งชาติ, 2560) ซึ่งจากสถิติดังกล่าวแสดงให้เห็นว่า กระบวนการในการไกล่เกลี่ยและสมานฉันทน์โดยกระบวนการทางการศาลนั้นยังไม่สัมฤทธิ์ผลเท่าที่ควร แต่จากการวิจัยที่ผ่านมา พบว่าผู้ใหญ่บ้านเป็นบุคคลผู้มีบทบาทสำคัญในฐานะผู้ปกครองท้องถิ่นในการยุติปัญหาความขัดแย้งไม่ให้กลายเป็นข้อพิพาทเป็นคดีความขึ้นสู่ศาลได้เป็นจำนวนมากมาก เนื่องจากผู้ใหญ่บ้านเป็นบุคคลที่มีภาวะผู้นำ และได้รับการยอมรับจากชาวบ้านในฐานะที่เป็นตัวแทนในการดูแลและรักษาความสงบเรียบร้อยของหมู่บ้าน (คัมภีร์ ทองพูน, 2558, น. 2 ; บงกชมาศ เอกเอี่ยม, 2557, น. 47 ; ชญาน์นันท์ ตระกูลพิชยะชัย, 2552, น. 3) ซึ่งจากการวิจัยที่ผ่านมานั้นได้พบว่า ปัจจัยคุณลักษณะส่วนบุคคล ปัจจัยระยะเวลาดำรงตำแหน่ง ปัจจัยสถานะทางเศรษฐกิจ ปัจจัยความน่าเชื่อถือของผู้นำ และปัจจัยภาวะผู้นำ เป็นกลุ่มปัจจัยซึ่งส่งผลต่อความสำเร็จในการแก้ไขปัญหาความขัดแย้งของผู้นำ (Katz and Kahn, 1978 ; Worchel and Cooper, 1983 ; Mario and McAdam, 2003 ; Hall and Wilson, 2011)

 จากความเป็นมาดังกล่าวจึงเป็นการสำคัญที่จะต้องมีการศึกษาถึงปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร เพื่อนำผลการวิจัยไปใช้ในการพัฒนาบทบาทผู้ใหญ่บ้านในการแก้ไขปัญหาความขัดแย้ง อันจะนำไปสู่การลดจำนวนคดีข้อพิพาทที่เกิดขึ้นในพื้นที่ และนำไปสู่ความสงบสุขของหมู่บ้านที่ยั่งยืนต่อไป

**1.2 วัตถุประสงค์ของการวิจัย**

 1.2.1 เพื่อศึกษาระดับการแก้ไขปัญหาความขัดแย้งของผู้ใหญ่บ้านในตำบลเขาทะลุ อำเภอสวี จังหวัดชุมพร

 1.2.2 เพื่อศึกษาระดับปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร

 1.2.3 เพื่อศึกษาปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร

 1.2.4 เพื่อศึกษาข้อเสนอแนะในการแก้ไขปัญหาความขัดแย้งในหมู่บ้านของผู้ใหญ่บ้าน

**1.3 สมมติฐานการวิจัย**

 1.3.1 ระดับบทบาทของผู้ใหญ่บ้านในการแก้ไขปัญหาความขัดแย้งในหมู่บ้าน อำเภอสวี จังหวัดชุมพรโดยรวมอยู่ในระดับปานกลาง

 1.3.2 ระดับปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร โดยรวมอยู่ในระดับปานกลาง

 1.3.3 ปัจจัยอายุ ปัจจัยระดับการศึกษา ปัจจัยระยะเวลาดำรงตำแหน่ง ปัจจัยสถานะทางเศรษฐกิจ ปัจจัยความน่าเชื่อถือของผู้นำ และปัจจัยภาวะผู้นำของผู้ใหญ่บ้าน เป็นปัจจัยส่วนบุคคลต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร อย่างมีนัยสำคัญทางสถิติที่ 0.05

**1.4 ขอบเขตของการวิจัย**

 ในการวิจัยเรื่อง ปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร ผู้วิจัยได้กำหนดขอบเขตของการวิจัย ดังนี้

 **1.4.1 ขอบเขตด้านประชากรและกลุ่มตัวอย่าง**

 1.4.1.1 ประชากรที่ใช้ในการวิจัย ได้แก่ ประชานที่มีอายุตั้งแต่ 18 ปีขึ้นไป อ่านเขียนภาษาไทยได้ และอาศัยอยู่ในพื้นที่การปกครองขององค์การบริหารส่วนตำบลเขาทะลุ จำนวนรวม 5,116 คน (องค์การบริหารส่วนตำบลเขาทะลุ, 2559, น. 7)

 1.4.1.2 กลุ่มตัวอย่างที่ใช้ในการวิจัย ได้แก่ ประชานที่มีอายุตั้งแต่ 18 ปีขึ้นไป อ่านเขียนภาษาไทยได้ และอาศัยอยู่ในเขตตำบลเขาทะลุ ซึ่งกำหนดขนาดของกลุ่มตัวอย่างโดยใช้สูตรของทาโร ยามาเน (Yamane, 1973, p. 723) ได้กลุ่มตัวอย่างจำนวนทั้งสิ้น 371 คน จากนั้นทำการแบ่งชั้นภูมิของกลุ่มตัวอย่าง โดยใช้การแบ่งชั้นภูมิแบบเป็นสัดส่วนจำแนกตามหมู่บ้าน และทำการสุ่มตัวอย่างแบบง่ายตามรายชื่อประชากรในแต่ละหมู่บ้านในพื้นที่การปกครองขององค์การบริหารส่วนตำบลเขาทะลุ ในอำเภอสวี จังหวัดชุมพร จำนวน 11 หมู่บ้าน (องค์การบริหารส่วนตำบลเขาทะลุ, 2559, น. 7) จนได้จำนวนกลุ่มตัวอย่างครบตามที่กำหนด

  **1.4.2 ขอบเขตด้านเนื้อหา**

 1.4.2.1 ศึกษาระดับบทบาทของผู้ใหญ่บ้าน ในการแก้ไขปัญหาความขัดแย้งในหมู่บ้าน อำเภอสวี จังหวัดชุมพร

 1.4.2.2 ศึกษาระดับปัจจัยส่วนบุคคลของผู้ใหญ่บ้านในการแก้ไขปัญหาความขัดแย้งในหมู่บ้าน อำเภอสวี จังหวัดชุมพร

 1.4.2.3 ศึกษาปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร

 **1.4.3 ขอบเขตด้านตัวแปรที่ใช้ในการวิจัย**

 1.4.3.1 ตัวแปรอิสระ ได้แก่ปัจจัยส่วนบุคคลซึ่งจากสังเคราะห์ แนวคิด ทฤษฎี และงานวิจัยที่เกี่ยวข้องกับบทบาทของผู้ใหญ่บ้านในการแก้ไขปัญหาความขัดแย้ง (X) ซึ่งผู้วิจัยคาดว่าจะส่งผลให้บทบาทของผู้ใหญ่บ้านในการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพรเกิดความแตกต่างกันได้ รวมจำนวน 6 ปัจจัย (X1 - X6) ดังนี้ 1) ปัจจัยอายุ (Bradly 1984 ; Revilla, 1986 ; ทิวาภรณ์ ศรีเทียน, 2555 ; สุพรรณี เกสรินทร์, 2558) (X1) 2) ปัจจัยระดับการศึกษา (Revilla, 1986 ; Sakamoto, 2000 ; ทิวาภรณ์ ศรีเทียน, 2555; สุพรรณี เกสรินทร์, 2558) (X2) 3) ปัจจัยระยะเวลาดำรงตำแหน่ง (Revilla, 1986; Sakamoto, 2000 ; ทิวาภรณ์ ศรีเทียน, 2555 ; สุพรรณี เกสรินทร์, 2558) (X3) 4) ปัจจัยสถานะทางเศรษฐกิจ (Mario and McAdam, 2003 ; Hall and Wilson, 2011) (X4) 5) ปัจจัยความน่าเชื่อถือของผู้นำ (Katz and Kahn, 1978 ; Worchel and Cooper, 1983 ; Hall and Wilson, 2011 ; กิตติศักดิ์
ปลาทอง และคณะ, 2555 ; จริยา ชาตะสุวจันานนท์, 2555) (X5) 6) ปัจจัยภาวะผู้นำ (Katz and Kahn, 1978 ; Worchel and Cooper, 1983 ; Hall and Wilson, 2011 ; กิตติศักดิ์ ปลาทอง และคณะ, 2555 ; จริยา ชาตะสุวจันานนท์, 2555) (X6)

 1.4.3.2 ตัวแปรตามได้แก่ การแก้ไขปัญหาความขัดแย้งของผู้ใหญ่บ้านในตำบลเขาทะลุ อำเภอสวี จังหวัดชุมพร ซึ่งได้จากการสังเคราะห์แนวคิดและทฤษฎีเกี่ยวกับบทบาทในการแก้ไขปัญหาความขัดแย้ง (Y) (สมยศ ศิลป์โยดม, 2540, น. 44-45 ; เกสร เสวตรนิสากร, 2549, น. 47-53 ; วรนารถ แสงมณี, 2553, น. 12 ; ณัฎฐพันธ์ เขจรนันทน์, 2551, น. 133 ; กรมคุมประพฤติ, 2557, น. 1) ซึ่งประกอบด้วยบทบาทในการแก้ไขปัญหาความขัดแย้งจำนวน 5 ด้าน (y1-y5) ดังนี้

 1) ด้านบังคับ (y1)

 2) ด้านการหลีกเลี่ยง (y2)

 3) ด้านการปรองดอง (y3)

 4) ด้านการประนีประนอม (y4)

 5) ด้านความร่วมมือร่วมใจ (y5)

 **1.4.4 ขอบเขตด้านพื้นที่**

 ขอบเขตด้านพื้นที่ในการวิจัยครั้งนี้ได้แก่ หมู่บ้านในพื้นที่การปกครองขององค์การบริหารส่วนตำบลเขาทะลุ อำเภอสวี จังหวัดชุมพร จำนวน 11 หมู่บ้าน ปรากฏดังตารางที่ 3.1 ของการวิจัยครั้งนี้

 **1.4.5 ขอบเขตด้านระยะเวลา**

 ในการวิจัยระยะนี้ ผู้วิจัยได้กำหนดระยะเวลาในการศึกษาระหว่าง เดือน มิถุนายน 2561-สิงหาคม 2561

**1.5 นิยามศัพท์เฉพาะ**

ในการวิจัยในครั้งนี้ ผู้วิจัยได้ให้นิยามศัพท์ที่เกี่ยวข้องกับปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร ดังต่อนี้

 “ความขัดแย้ง” หมายถึง สภาวะที่บุคคลหรือกลุ่มบุคคลใฝ่หาความ ต้องการ และผลประโยชน์ต่างกัน จนเกิดความขัดแย้งหรือการพิพาทบาดหมางกันของสมาชิกในหมู่บ้าน หรือเกี่ยวข้องกับหมู่บ้าน โดยในการวิจัยครั้งนี้หมายถึง ความขัดแย้งในตำบลเขาทะลุ

 “ปัญหาความขัดแย้ง” หมายถึง ประเด็นปัญหาความบาดหมาง หรือความไม่เข้าใจไม่ลงรอยกันที่เกิดขึ้นในตำบลเขาทะลุ

 “ผู้ใหญ่บ้าน” หมายถึง บุคคลผู้ที่ได้รับเลือกจากราษฎรในหมู่บ้านในเขตพื้นที่ตำบลเขาทะลุ ในการทำหน้าที่รักษาความสงบเรียบร้อย ปกครองดูแล ทุกข์สุขและร่วมแก้ไขปัญหาความขัดแย้งของราษฎรในตำบลเขาทะลุ

“การแก้ไขปัญหาความขัดแย้งในหมู่บ้าน” หมายถึง แนวทางในการยุติประเด็นปัญหาความบาดหมาง หรือความไม่เข้าใจไม่ลงรอยกันที่เกิดขึ้นในตำบลเขาทะลุ ซึ่งประกอบด้วย แนวทางในการแก้ไข 5 ด้าน ได้แก่ 1) ด้านการบังคับ หมายถึง การแสดงบทบาทตามตำแหน่งอำนาจหน้าที่โดยการสั่งให้คู่กรณียอมรับ การแก้ไข โดยความขัดแย้งระหว่างคู่กรณีจะสิ้นสุดลงโดยผลหรือการตัดสินยุติความขัดแย้งจากผู้ใหญ่บ้าน หรือมีการข้อกฎหมาย เกี่ยวกับบทลงโทษมาแสดงให้คู่กรณียอมรับการตัดสินและบทลงโทษของการฝ่าฝืน และรวมถึงการใช้ความเป็นเครือญาติบังคับให้ญาติ กำนัน ผู้ใหญ่บ้าน ของคู่กรณีช่วยเจรจาให้คู่กรณียอมรับเงื่อนไขการตัดสินปัญหา ที่เกิดขึ้น 2) ด้านการหลีกเลี่ยง หมายถึง การที่ผู้ใหญ่บ้านตัดสินแก้ไขปัญหาความขัดแย้งของคู่กรณีโดยหลีกเลี่ยงความเป็นเครือญาติ และหลีกเลี่ยงความรุนแรงของปัญหาที่นำไปสู่ความแตกแยก การที่ผู้ใหญ่บ้านให้คู่กรณีหลีกเลี่ยงการเผชิญหน้า โดยห้ามทะเลาะ โต้เถียงกันจนกว่าจะมีการนัดหมายเวลาเพื่อตัดสินยุติความกัน หลีกเลี่ยงในการเจรจาต่อรองในเรื่องผลประโยชน์ เพื่อตัดสินยุติข้อปัญหาความขัดแย้งของคู่กรณีและญาติของทั้งสองฝ่าย และหลีกเลี่ยงการรับผลตอบแทนจากการแก้ไขปัญหาจบลง รวมถึงหากคู่กรณีใช้อารมณ์รุนแรง ผู้ใหญ่บ้านจะระงับเหตุอารมณ์ตนเอง เพื่อหลีกเลี่ยงปัญหายืดเยื้อหรือเสียเวลา 3) ด้านการปรองดอง หมายถึง เมื่อเกิดปัญหาความขัดแย้งในหมู่บ้าน ผู้ใหญ่บ้านจะใช้เวลาไปพูดคุยกับคู่กรณีแต่ละฝ่ายที่บ้านเพื่อให้ลดความขัดแย้งก่อนจะมีการตกลงในข้อพิพาท โดยอาจมีการใช้ความสัมพันธ์ส่วนตัวให้คู่กรณียอมรับข้อตกลงในแก้ไขปัญหาความขัดแย้งร่วมกัน หรือใช้ความศรัทธาและความเชื่อถือจากลูกบ้านในการยุติปัญหาของคู่กรณีด้วยสันติวิธี และหากคู่กรณีไม่ยอมรับข้อตกลงด้วยสันติวิธีจะชี้แจงให้คู่กรณีเข้าใจถึงผลกระทบและโทษที่จะได้รับตามกฎหมาย และยังมีการให้ความรู้ ความเข้าใจ และปลูกจิตสำนึก ลูกบ้านให้มี ความรักสามัคคี เพื่อป้องกันไม่ให้เกิดปัญหาความขัดแย้ง ระหว่างกันขึ้นภายในและนอกหมู่บ้าน รวมถึงการใช้อำนาจหน้าที่ด้วยวิธีการออมชอมในปัญหาก่อนใช้ มาตรการกฎหมายแก้ไขปัญหาความขัดแย้งที่เกิดขึ้น 4) ด้านการประนีประนอม หมายถึง การเปิดโอกาสให้บุคคลอื่นในหมู่บ้านเข้าร่วมช่วยเหลือ กระบวนการการแก้ไขข้อยุติ โดยใช้ความสัมพันธ์ส่วนตัวช่วยในการต่อรองให้เกิดการอะลุ้มอล่วยระหว่างคู่กรณี ในการให้คู่กรณียอมรับเงื่อนไข และข้อตกลงระหว่างกัน มีการอธิบายผลกระทบที่เกิดขึ้นตามตัวบทกฎหมายกับทั้งสองฝ่ายเพื่อจูงใจให้คู่กรณีประนีประนอมยุติความขัดแย้งระหว่างกัน รวมถึงการแก้ไขปัญหาความขัดแย้งด้วยวิธีปรองดองตามข้อ ขัดแย้งที่เกิดขึ้น เป็นผลสำเร็จที่ได้จากการแก้ไข และมีการยกกรณีตัวอย่างความรุนแรงที่เกิดขึ้น เนื่องจากไม่ยอมความกันเพื่อให้คู่กรณีเกิดการประนีประนอมระหว่างกัน 5) ด้านความร่วมมือร่วมใจหมายถึง การแต่งตั้งบุคคลในหมู่บ้านเข้าร่วมในการตัดสินปัญหาความขัดแย้งที่เกิดขึ้น โดยอาจมีการเชิญผู้อาวุโสหรือผู้ทรงคุณวุฒิเข้าร่วมในการพิจารณาแก้ไขปัญหาความขัดแย้ง รวมถึง มีการจัดอบรมให้ความรู้ในการระงับข้อพิพาทจากส่วนราชการ หรือวิทยากร ให้แก่ลูกบ้านของท่านเพื่อให้ร่วมเป็นกรรมการในการตัดสินข้อพิพาทที่เกิดขึ้น

“ปัจจัยส่วนบุคคล” หมายถึง ปัจจัยซึ่งเป็นตัวแปรคุณลักษณะส่วนบุคคลของผู้ใหญ่บ้านในตำบลเขาทะลุ อำเภอสวี จังหวัดชุมพร ซึ่งผู้วิจัยคาดว่าจะส่งผลต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร จำนวน 6 ปัจจัย โดยในแต่ละปัจจัยมีนิยามศัพท์ที่เกี่ยวข้องดังนี้ 1. ปัจจัยอายุ หมายถึง ปัจจัยที่แสดงถึงระยะเวลาของการมีชีวิตอยู่ตั้งแต่อดีตจนถึงของผู้ใหญ่บ้านในตำบลเขาทะลุ อำเภอสวี จังหวัดชุมพร แบ่งออกเป็น 4 กลุ่ม ดังนี้

 1.1 อายุ 18-30 ปี

 1.2 อายุ 31-40 ปี

 1.3 อายุ 41-50 ปี

 1.4 อายุ 51 ปี ขึ้นไป

2. ปัจจัยระดับการศึกษา หมายถึง ปัจจัยที่แสดงถึงระดับการเล่าเรียนหนังสือของของผู้ใหญ่บ้านในตำบลเขาทะลุ อำเภอสวี จังหวัดชุมพร แบ่งออกเป็น 2 ระดับ ดังนี้

 2.1 มัธยมศึกษาตอนต้นหรือต่ำกว่า

 2.2 สูงกว่ามัธยมศึกษาตอนต้น

 3. ปัจจัยระยะเวลาดำรงตำแหน่ง หมายถึง ปัจจัยที่แสดงถึงระยะเวลาในการปฏิบัติงานของผู้ใหญ่บ้านในตำบลเขาทะลุ อำเภอสวี จังหวัดชุมพร นับแต่เริ่มปฏิบัติจนถึงปัจจุบัน แบ่งได้ 3 กลุ่ม ดังนี้

 3.1 น้อยกว่า 5 ปี

 3.2 5-10 ปี

 3.3 มากกว่า 10 ปี

 4. ปัจจัยสถานะทางเศรษฐกิจ หมายถึง คุณลักษณะส่วนบุคคลของผู้ใหญ่บ้านที่แสดงถึงความมั่นคงทางเศรษฐกิจ ได้แก่ ผู้ใหญ่บ้านเป็นผู้ที่มีฐานะทางการเงิน มีอาชีพที่มั่นคง มีจำนวนรายได้ที่แน่นอน รวมถึงการมีที่มาของแหล่งรายได้ที่ชัดเจน

 5. ปัจจัยความน่าเชื่อถือของผู้นำ หมายถึง คุณลักษณะส่วนบุคคลของผู้ใหญ่บ้านที่แสดงถึงความศรัทธาและความเชื่อในตัวผู้ใหญ่บ้านของประชาชนในหมู่บ้าน ได้แก่ ผู้ใหญ่บ้านมีความรู้ความสามารถในการดำเนินงานด้านต่าง ๆ ของหมู่บ้าน ผู้ใหญ่บ้านมีความตั้งใจในการทำประโยชน์เพื่อหมู่บ้านและสังคม คำพูดและการกระทำของผู้ใหญ่บ้านมีความน่าเชื่อถือ และการรู้สึกศรัทธาในตัวผู้ใหญ่บ้าน

 6. ปัจจัยภาวะผู้นำ หมายถึง คุณลักษณะส่วนบุคคลของผู้ใหญ่บ้านที่แสดงถึงความจริงใจ บริสุทธิ์ใจ และมีความโปร่งใสในการดำเนินงานด้านต่าง ๆ ของผู้ใหญ่บ้าน ได้แก่ ผู้ใหญ่บ้านมีความจริงใจ บริสุทธิ์ใจ และมีความโปร่งใสในการดำเนินงานด้านต่าง ๆ ของหมู่บ้าน การดำเนินงานด้านต่าง ๆ ของผู้ใหญ่บ้านเป็นไปโดยไม่หวังผลกำไร ผู้ใหญ่บ้านดำเนินงานด้านต่าง ๆ ด้วยความสุภาพอ่อนน้อม ประชาชนในหมู่บ้านได้รับผลประโยชน์อย่างเท่าเทียมกันจากการดำเนินงานของผู้ใหญ่บ้าน ผู้ใหญ่บ้านดำเนินงานโดยไม่ใช้ความรุนแรง ผู้ใหญ่บ้านเข้าหาและพูดคุยกับคนในหมู่บ้านด้วยความเป็นมิตร รวมทั้งในการดำเนินงานด้านต่าง ๆ ผู้ใหญ่บ้านมีการออกหนังสือเป็นหลักฐาน เพื่อให้ประชาชนและหน่วยงานต่าง ๆ เข้ามาตรวจสอบได้

**1.6 ประโยชน์ที่ได้รับ**

 1.6.1 ทำให้ทราบถึงระดับบทบาทของผู้ใหญ่บ้านในการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร โดยสามารถนำไปใช้เพื่อเป็นฐานแนวคิดในการพัฒนาหรือปรับปรุงบทบาทฯในอนาคตต่อไป

 1.6.2 ทำให้ทราบถึงปัจจัยส่วนบุคคลของผู้ใหญ่บ้านต่อการแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร

 1.6.3 ได้รับข้อเสนอแนะซึ่งจะนำไปสู่การพัฒนาบทบาทของผู้ใหญ่บ้าน เพื่อแก้ไขปัญหาความขัดแย้งในตำบลเขาทะลุ อำเภอสวี จังหวัดชุมพร

 1.6.4 ผลที่ได้รับจากการวิจัย สามารถนำไปประยุกต์ในเพื่อแก้ไขปัญหาความขัดแย้งในท้องถิ่นซึ่งมีบริบทใกล้เคียงกันต่อไป